ജാമ്യവ്യവസ്ഥ ഇളവിനുള്ള മഅ്ദനിയുടെ അപേക്ഷ സുപ്രീംകോടതി തള്ളി ന്യൂഡല്ഹി: കേരളത്തിലേക്ക് പോകാന് കഴിയുന്ന വിധം ജാമ്യ വ്യവസ്ഥയില് ഇളവ് അനുവദിക്കണമെന്ന പി.ഡി.പി നേതാവ് അബ്ദുന്നാസര് മഅ്ദനിയുടെ അപേക്ഷ സുപ്രീംകോടതി തള്ളി. കര്ണാടക സര്ക്കാറിെന്റ എതിര്പ്പിനെ തുടര്ന്നാണിത്.2008ലെ ബംഗളുരു സ്ഫോടന കേസില് ജാമ്യം അനുവദിച്ച് 2014 ജൂലൈ 11ന് സുപ്രീംകോടതി നിര്ദേശിച്ച നിബന്ധനകളില് ഇളവാണ് പ്രമുഖ അഭിഭാഷകന് പ്രശാന്ത് ഭൂഷണ് മുഖേന മഅ്ദനി ആവശ്യപ്പെട്ടത്. അതനുസരിച്ച് ബംഗളുരു നഗരം വിട്ടു പോകാന് പാടില്ല. മഅ്ദനിയുടെ സാഹചര്യങ്ങള് മുന്നിര്ത്തി വിചാരണ തീരുന്നതു വരെ നാട്ടില് പോകാന് അനുവദിക്കണമെന്നും, ജീവിതത്തില് ഇതുവരെ ഒരു കേസിലും ശിക്ഷിച്ചിട്ടില്ലാത്ത കുറ്റാരോപിതനാണ് മഅദ്നിയെന്നും പ്രശാന്ത് ഭൂഷണ് പറഞ്ഞു.വീല് ചെയറിലാണ് മഅ്ദനി. മോശമായ ശാരീരിക സ്ഥിതി പരിഗണിച്ച് നാട്ടില് ആയുര്വേദ ചികിത്സ നടത്താനാണ് കിട്ടിയ ഉപദേശം. ബംഗളുരുവില് കഴിയുന്നതിന് അനാവശ്യമായി വാടകയും മറ്റു ചെലവുകളും വരുന്നു. പിതാവ് പൂര്ണമായി തളര്ന്നു കിടപ്പിലാണ്. ബംഗളുരു സ്ഫോടനവുമായി ബന്ധപ്പെട്ട് ഗൂഡാലോചന നടന്നുവെന്ന് പറയുന്ന ഒരു യോഗത്തില് പങ്കെടുത്തുവെന്നതു മാത്രമാണ് കുറ്റപത്രത്തില് മഅ്ദനിക്കെതിരായ ആരോപണം.2014ല് സുപ്രീംകോടതി ജാമ്യം അനുവദിച്ചപ്പോള്, വിചാരണ നാലു മാസം കൊണ്ട് തീര്ക്കുമെന്നാണ് കര്ണാടക സര്ക്കാര് പറഞ്ഞത്. എന്നാല് ഏഴു വര്ഷം കഴിഞ്ഞിട്ടും എവിടെയും എത്തിയിട്ടില്ല. പ്രോസിക്യൂഷെന്റ തെളിവു ശേഖരണം പൂര്ത്തിയായിരിക്കേ, തെളിവു നശിപ്പിക്കുമെന്ന ആശങ്കക്കും അടിസ്ഥാനമില്ല. ഈ സാഹചര്യങ്ങള് കോടതി കണക്കിലെടുക്കണമെന്ന് പ്രശാന്ത് ഭൂഷണ് അഭ്യര്ഥിച്ചു. എന്നാല് സാക്ഷികളെ ഇനിയും വിസ്തരിക്കേണ്ട സാഹചര്യമുണ്ടെന്നും ബംഗളുരു വിട്ട് പുറത്തു പോയാല് സാക്ഷികളുമായി ബന്ധപ്പെടാനും സ്വാധീനിക്കാനും സാധ്യതയുണ്ടെന്നും കര്ണാടക സര്ക്കാറിെന്റ അഭിഭാഷകന് നിഖില് ഗോയല് വാദിച്ചു. ബാബരി മസ്ജിദ് പൊളിച്ചതിനെ തുടര്ന്ന കേസുകള്, കോയമ്ബത്തൂര് സ്ഫോടനം എന്നിവയില് മഅ്ദനിയുണ്ട്. കേരളത്തില് തന്നെ 24 കേസുകളുണ്ട്. ദുഃസ്ഥിതി വിവരിക്കുന്നതു പോലെയല്ല, കാല് അറ്റുപോയത് അടുത്ത കാലത്തെങ്ങുമല്ല. 1992ലാണ്. ബാബരി മസ്ജിദ് ധംസനത്തെ തുടര്ന്ന കേസുകളിലൊന്നും മഅ്ദനിക്ക് ബന്ധമില്ലെന്ന് പ്രശാന്ത് ഭൂഷണ് ചൂണ്ടിക്കാട്ടി. ദീര്ഘകാലം ജയിലിലും ഉപാധികളോടെ ജാമ്യവ്യവസ്ഥയിലും കഴിയേണ്ടി വന്ന മഅ്ദനി ഒരു കേസിലും ശിക്ഷിക്കപ്പെട്ടിട്ടില്ല. അതേസമയം, ബംഗളുരു കേസില് വിചാരണ നീളുന്നതിനാല് ഏഴു വര്ഷമായി കുരുങ്ങി കിടക്കുന്നു പ്രശാന്ത് ഭൂഷണ് പറഞ്ഞു. എന്നാല് പ്രോസിക്യൂഷന് എതിര്ക്കുന്ന സാഹചര്യം കോടതി വീണ്ടും ചൂണ്ടിക്കാട്ടി.